b'\n_START_ARTICLE_\nHome llop\n_START_PARAGRAPH_\nEn el folklore i la mitologia, un home llop \xc3\xa9s una persona que es transforma en llop, ja sigui a prop\xc3\xb2sit utilitzant m\xc3\xa0gia o involunt\xc3\xa0riament, a causa d\'una maledicci\xc3\xb3 o d\'altre agent exterior. La licantropia \xc3\xa9s la malaltia associada a l\'home llop._NEWLINE_L\'origen del mite sembla ser molt antic, ja que l\'antrop\xc3\xb2leg Robert Eisler ha trobat antrop\xc3\xb2nims amb derivats de "llop" a molts pobles indoeuropeus, fet que podria denotar que aquests s\'assimilaven a homes llop pel fet de ser pobles ca\xc3\xa7adors. Aquesta comparaci\xc3\xb3 hauria adquirit tints m\xc3\xa0gics i aix\xc3\xad haurien nascut les primeres llegendes sobre transformacions reals en home llop (s\'han trobat proves d\'ingesta de carn de llop com a part de rituals propiciadors de la ca\xc3\xa7a). Els berserker n\xc3\xb2rdics podrien vestir-se d\'acord amb aquests ritus primitius. _NEWLINE_El cronista medieval Gervase de Tilbury va associar la transformaci\xc3\xb3 amb l\'aparici\xc3\xb3 de la lluna plena, per\xc3\xb2 aquest concepte va ser rarament associat amb l\'home llop fins que la idea va ser presa pels escriptors de ficci\xc3\xb3 moderna. La majoria de les refer\xc3\xa8ncies modernes estan d\'acord que un home llop pot ser assassinat si se li dispara una bala de plata, encara que aix\xc3\xb2 \xc3\xa9s producte de la narrativa moderna i no apareix en les llegendes tradicionals (potser ve per contaminaci\xc3\xb3 amb el mite del vampir)._NEWLINE_L\'home llop apareix ja a Les metamorfosis d\'Ovidi i va proliferar als relats medievals, associat al diable i posteriorment a un malefici, com per exemple al conte popular Blancaneu i Rosaroja. Aquests monstres s\xc3\xb3n m\xc3\xa9s freq\xc3\xbcents a Europa de l\'Est i al Nord i van expandir-se cap a Occident a partir del Renaixement, on es van comen\xc3\xa7ar a jutjar atacs suposats d\'homes llop (el canibalisme d\'alguns assassins en s\xc3\xa8rie). La superstici\xc3\xb3 popular creia que alguns excomunicats es podien transformar en home llop._NEWLINE_Es troba tamb\xc3\xa9 mencionat dins obres cl\xc3\xa0ssiques com a Els treballs de Persiles i Sigismunda de Cervantes o algunes obres de Moli\xc3\xa8re. Al Romanticisme va convertir-se en un \xc3\xa9sser torturat, que no vol ser el que \xc3\xa9s, mentre proliferen els relats de terror que el tenen com a protagonista (i la lluna pren m\xc3\xa9s relleu en la transformaci\xc3\xb3). La saga juvenil de Stephenie Meyer, Crepuscle, el recull com un dels personatges principals._NEWLINE_A Espanya, dins la hist\xc3\xb2ria judicial nom\xc3\xa9s es coneix un cas de licantropia. Est\xc3\xa0 recollit en el llibres esmentat en la bibliografia. Es tracta de la ressenya del judici que es va fer en la causa formada en el Jutjat de 1a Inst\xc3\xa0ncia d\'Allariz, districte de La Corunya contra Manuel Blanco Romasanta, l\'Home-llop acusat de l\'assassinat de 10 persones i sospit\xc3\xb3s d\'haver com\xc3\xa8s altres m\xc3\xa9s._NEWLINE_L\'home llop \xc3\xa9s un cl\xc3\xa0ssic del cinema de terror, amb t\xc3\xadtols com Werewolf of London (1935), The Curse of the Werewolf (1961) o Wolf (1994). La Marca del Hombre Lobo \xc3\xa9s una exitosa franqu\xc3\xadcia espanyola sobre els homes llop. Teen Wolf, per contra, torna el personatge en com\xc3\xa8dia juvenil, amb una fam\xc3\xadlia que es pot transformar en llops. _NEWLINE_La s\xc3\xa8rie d\xe2\x80\x99animaci\xc3\xb3 japonesa Wolf\'s Rain, i l\xe2\x80\x99escriptor sat\xc3\xadric Sergi Dur\xc3\xa0 al seu llibre Un home llop xangain\xc3\xa9s a Dubai (2011), mostren evolucionades versions de l\xe2\x80\x99home llop del tercer mil\xc2\xb7lenni.'